
Eydentlie uphaudin the Scots Leid Campaine 


E-mail: rfaimie@sol.co.uk Ph. 0131- 

665-5440 


A Sufi New Year 
tae ame an Sill 


H ERE’S tae an unco guid 1999 for aa 
wir readers. 


May the best ye’v ever seen 
Be the warst ye’ll ever see 
May a moose ne’er leave yer girnal 
Wi a tear drap in his ee 

May ye aye keep hale an hertie 
Till ye’r auld eneuch tae dee 
May ye aye be juist as happy 
As we wish ye aye tae be. 

Tradeetional Toast. 


Yuletide Scots on the 
Wireless. 

O N Christmas momin atween 7.30am an 
8.00am, Radio Scotland braidcast a 
Yuletide service that wis maistlie in 
Scots. Forbye a Christmas pome in Scots an 
ane or twa ither bits an pieces, the Bible 
readins wis taen direck frae W.L. Lorimer’s 
“New Testament in Scots”. Whit a peetie the 
tellie thon day wisna up tae the same 
staundart insteid o aa thon peelie-wallie 
kinna drabble that London thocht wis guid 
eneuch for us. 


Edinburgh's Muckle 
Hogmanay Pairty. 

T HE media threaps atween a hunner an 
aichtie an twa hunner thoosan fowk 
swairmed intae the streets o Scotland’s 
capital tae jyne in wi a typical Scottish 
Hogmanay an New Year celebration. We’v 
nae doot it wis the biggest ane in the warld an 
we’v nae doot that aa thae fowk that wis 
thare haed a braw rerr time, but typically 
Scottish? Frae whit wis tae be seen on the 
tellie, we hae oor doots. Apairt frae the 
geography, the backdrop an a haundfu o 
pipes an kilts, it cuid hiv been a typical New 
Year celebration oniewhaur in the English 
spaekin warld. Like aa thae ither airts we 
war gien “Auld Lang Syne” efter the bells 
but whit in the name o the wee man 
happened tae “A Guid New Year”, THE 
typically Scottish wey o walcomin in the 
New Year? Wis it juist that we missed it wi 
stravaigin back an forrit atween BBC1 an 
STV or wis this the first New Year thon auld 
sang haesna kythed; a rehearsal for the Big 


Ane neist year whan London program high 
heid anes will leuk back tae this year tae mak 
siccar thay braidcast a typical Scottish 
celebration? 

Aabodie kens bi nou hou Auld Reekie’s Lord 
Provost pit his fit in it bi tellin the warld that 
hogmanay wis breardit frae the Gaelic leid. 
Thare micht weel be some doots anent 
exacklie whit leid the word cam frae but 
maist fowk wad gree that it wisna Gaelic. 
Nae maitter whit leid breardit the word, it wis 
the Scots language that taen it in an, like 
gardyloo, mooldit it tae fit the Scottish 
mooth an uised it ilka year syne. Athoot the 
Scots language, thare wad be nae hogmanay, 
nae Auld Lang Syne, nae A Guid New Year 
tae ane an aa, nae Lang may yer lum reek, 
nae First Fittin an nae typical Scottish New 
Year. For aa that tho, STV shawed tae the 
warld, the sichts o the Hogmanay Pairty 
comin frae the capital o Scotland itsel an 
shawed forbye a Guid New Year greetin in 
English, Gaelic an aa the ither languages ye 
cuid think o - aa, that is, exceppin the Scots 
language - the leid that mooldit the typical 
Scottish New Year intae whit it wis yestreen 
but, in the een o the TV high heid anes, isna 
onie mair. Whit can we dae tae mak siccar 
thay dinna mak the same mistaks whan the 
big ane comes roond at Hogmanay 1999? 

For us, the high-lichts o the New Year TV 
programs wisna the heidmaist event at aa, it 
wis Tony Roper’s “The Steamie” on STV an 
“Elaine C. Smith on Hogmanay” on BBC1. 
Nae maitter hou aften we’v aa seen “The 
Steamie”, it’s miles aheid o onie o the ither 
programs we haed tae vizzie this New Year 
an, onless the pouers that be git a muckle IQ 
jag, it’s shuir tae bide miles aheid in the years 



Scots Tung WITH NS 
on the wab. 

The Scots Tung Wittins can be vizzied or 
doun-loadit an prentit (nou in HTML format 
forbye) frae the wab-steid o :- 

The Scots Speikers Curn, Glesca. 
Wab-steid backin :- 
http://www.ndircct.co.uk/~lovc/ 


Neist Forgaitherin. 
Mon. 8t. Februar 1999 
7.30pm tae 9.00pm Conf. Rm. 1. 
Brunton Haa, Musselburgh, 


Scots Language Resources 
frae 

Channel 4 Schuils. 

B e on the kee-vee for a new five-some 
cum o programs airtit tae the 10 tae 14 
year aulds an set tae be braidcast on 
Channel 4 TV in Aprile an Mey o 1999. 

Haud Yer Tongue: a Scots Odyssey is a 
celebration o the virr an sindrie qualities o 
the Scots language, spaeken an screivit - frae 
the coort poetry o the medieval makars tae 
the ilkaday language o the Trainspotting 
generation. 

Programme 1. (20 Aprile) 

O Aw the Airts The heidmaist byleids o 
Scots, an hou thay affeck fowk’s thochts on 
cless an social staunin. 

Programme 2. (27 Aprile) 

Coorse an Fine Raicent social history o 
language an the by-ordinar effeck o 
television on the wey fowk spaek. 
Programme 3. (11 Mey) 

Language o Scottish Natioun? We see hou 
Scots wis biggit up ower hunners o year an 
seek tae see gin the auld leid o the coort haes 
onie sib tae the ilkaday street language o the 
day. 

Programmed. (18 Mey) 

Ti be Yersel Modren Scottish screivin 
cairries on a braw leeterarie tradeetion o 
cultural an social observe. 

Programme 5. (25 Mey) 

The Future Oors? Celebrates the virr that 
Scots haes thae days an spaeks up for its 
richtfu staunin in the Scotland an Europe o 
this in-comin neist hunner year. 

Haud Yer Tongue Resources:- 
Teachers’ Guidal wi witterins for teachers 
an ongauns for the bairns. £4.95 
Video kist o 5 x 15 meinit programs £14.99 
Tae ken mair, contack Channel 4 Schuils on 
Ph: - 01926 436444 

Program anent the Scots leid 
tae be braidcast on 
Danmarks Radio PI. 

ERE bits an pieces o an e-mail frae Ole 
Stig Andersen, a Danish radio 
journalist, that wis passed on tae us bi 
Andy Eagle in Germany :- 
“A’m a journalist wi Danmarks Radio, an 
A’m gaun tae bide in Scotland for the neist 
twa months, frae 3t. Januar tae 1st. Mairch. 
Bidin in Edinburgh, A ’ll be braidcastin hame 







twa witterins ilka week on aa kinds o spaeks 
that micht descrive “Oor Unbekent 
Neibours ”, the Scots, tae us Danes. 

“Our Unknown Neighbours ” is a new weekly 
hauf-oor program tae be workit intae the 
thrang schedule o Danmarks Radio PI 
(Danish State Radio Channel One, cultural 
public sendee, spaeken word) tae be 
braidcast frae the New Year on. 

A wad ettle tae dae at least ae program anent 
the language seetiation Scotland. Aiblins 
that cuid be streetched tae twa tae tak in 
baith Scots an Gaelic or e’en three tae kivver 
Urdu an aa. 

A wad ettle tae meet an speirfowk wi strong 
consaits o language chyce an identity, in the 
settins whaur thay uise thaim; faimlie, media, 
schuil, bairns an halflins, wark, pairties 
(soirees) an the kirks. 

A speir yer heeze tae git acquaintances, fowk 
wi pairsonal expairience in language contack 
seetiations, be thay harmonious, 
contermacious, or baith, or naither. 

A wad like fine tae fin ane or twa faimlies wi 
bairns at the schuil, wi braid community 
contacks, teacher(s) aiblins, that wad alloo 
me an ma recorder tae follae thaim frae time 
tae time ower thae twa months. 

Forbye that, A wad walcome onie 
suggestions anent whit ye think shuid be tellt 
aboot the fowk o Scotland. Whit e ’er you 
Scots think ye ken aboot Denmark, ye can be 
shuir that, the ither wey aboot, it's gey scant, 
shalla an fause. A’m leukin forrit tae gittin 
tae ken the real thing. ” 

Ane or twa o wir readers haes makit contack 
wi Ole areddies sae we can be shuir o him 
gittin his wittins anent the Scots leid strecht 
frae the horse’s mooth. Gin oniebodie else 
wis o a mind tae contack him an aa (aa the 
mair, aa the better) e-mails shuid be sent tae 
oss@dr.dk or osa@inform-bbs.dk 
Tak tent:- The oreeginal e-mail wis screivit 
in English but owerset intae Scots bi Scots 
Tung Wittins tae faa in wi the editorial ettles 
o Scots Tung an its wittins blad. 

A Walcome Hame-comin o 
Scots Language tae 
The Scots Magazine. 

E FTER a gey scant dale o the Scots leid in 
December’s Scots Magazine, it wis guid 
tae see 1999 stertin aff wi a mair 
growthie dale o the leid in Januar’s edeetion. 
Tho the auld raigler, Speaking Scots, daesna 
shaw its face for the first time in a month o 
Sundays, its place wis taen ower bi Ian 
Smith’s, A Word, Your Honour! This wis 
alang the same gate as Speaking Scots but 
dailt mair wi Scots words an eedioms uised 
in the law an sic. Ane or twa o the exemplars 
gien wis the likes o, Stouthrief, Hamesucken, 
Tocher Band, Backhand Rent an 
Whitebonnet. The hinnermaist ane wis a 
body at an auction that workit haund in 
haund wi the seller, biddin for an airticle juist 
tae eik up the price. 

Unholy Wullie’s Halloween is a by-ordinar 
Scots pome bi Robert Menzies Banks, 
screivit in a souch no unalike that o Bums 
hissel an awfu weel stanced bi wey o it bein 


prentit on the page forenent Jenny Chaplin’s, 
A Nicht Wi Burns. Jenny’s cuttie story is aa 
aboot Bums’ veage on the gate tae Auld 
Reekie in 1786. The story tells o some o the 
guid-fowk he met up wi an wis enterteened bi 
on his wey tae the capital. Frae stert tae 
feinish, her Scots is braw an wycelik. Ann 
Glen haes anither cuttie story cried. The 
First Alford Express aa anent a brainch 
railway line in Aiberdeenshire an, tho the 
narrative is screivit in English, the dialogue 
haes the narrative oot-nummert twa tae ane 
an it’s aa screivit in a guid nor-aist Scots. 
Brian D. Osborne screives anent the career o 
Lord Braxfield in The Hanging Judge an 
agane, juist the dialogue is screivit in Scots 
tho the’r no sae muckle o it this time nor is in 
Ann Glen’s story. For aa that tho, thare wis 
an awfu lot mair o Scotland in Januar nor 
thare iver wis in the December edeetion. 

Geordie Jooks' Twa Feres an 
a 

Heivenlie Gowf Coorse. 

T WA three weeks efter Geordie Jooks 
haed thon awfu stramash doun at 
Gullane whan his gowf baa hit a puir 
sowl on the heid, twa o his feres wis haein a 
wee crack aboot it in the club-hoose at 
Monktonhaugh Gowf Club. 

“Ay! If a baa’s got yer name on it Wullie, 
the’r no a lot ye can dae aboot it.” quo Sandy. 
“A’m awfu gled ma name’s Broon an no 
Dunlop.” reponed Wullie afore pittin a 
swallae o beer ower his thrapple. 

Efter a guid bicker thegither thay baith gaed 
quiet an thochtfu for a wee while than Wullie 
speirt, “A wunner if thay hae gowf coorses in 
Heiven?” 

“Whit dae ye mean?” answert Sandy, “A aye 
thocht that the gowf coorse wis Heiven!” 

“Ay, A ken. But efter ye dee.” Wullie went 
on, “Daes that mean ye winna be able tae caa 
a gowf cleik for the hail o eternity or dae ye 
think thay’11 hae gowf coorses in Heiven an 

“A dinna ken aboot that.” sayed Sandy, pouin 
at his lug, “But ATI tell ye this Wullie. If 
the’r no onie thair, A’m no gaun! A wadna 
ken whit tae dae wi masel if A didna hae ma 
gemm o gowf.” 

“Ay! It daesna thole thinkin aboot.” gimed 
Wullie efter anither waucht o beer, “An 
anither thing. The’r naebodie ye can speir 
on’t - no e’en the meenister, for he wadna 
kenaither. Wad he?” 

“Naw!” sayed Sandy, “He wadna ken a gowf 
baa frae a pan-drop. A doot the onlie wey tae 
fm oot is tae gaun thair yersel an mak siccar.” 
“No me!” lauched Wullie, “ATI bide ma 
time. It’s a ae wey road tae thon place. 
Aince ye pit a fit ower the yett, the’r nae wey 

“A didna mean it that wey Wullie. It’s juist 
that if a spaewyfe can git wittins back frae 
the deid fowk, then thare maun be some wey 
tae fin oot if thay hae gowf coorses in Heiven 

“Ay! Aiblins if a gowfer we ken wis tae dee, 
a spaewyfe micht be able tae speir him.” 


“Tell ye whit oo’ll dae!” Sandy sayed, “If A 
git taen afore you, an the’r onie wey at aa o 
gittin word back tae ye, ATI lat ye ken for 
shuir. An, for that maitter, if it’s me that sees 
you oot, you can lat me ken. Hou’s that?” 
“Ay. A’m aa for that.” reponed Wullie wi a 
gim on his face, spittin on his haund an 
shovin it forrit tae seal thair tryst. 

Weel, efter yon day, twa three months gaed 
bye an a wheen mair gemms o gowf till ae 
day, Sandy up an dee’d. No that he haed 
been no weel or oniethin. He juist drappit 
doun deid efter his denner awfu sudden like. 
Three days efter, saw Wullie at the kirkyaird 
wi aa Sandy’s ither freends an faimlie. Whan 
the meenister wis giein a wee prayer at the 
yirdin, Wullie’s een wis shut, his heid wis 
doun an he wis greetin his hert oot whan, o a 
suddentie, he heard a wee whisper in his lug 
frae ahint. “Wullie!” it sayed. Hebirltroond 
quick tae see wha it wis but naebodie wis 

“Wullie!” quo the vice agane, “It’s me. 
Sandy!” 

“Sandy? But you’re supposed tae be deid!” 
“Ay! Dae ye no think A ken A’m deid? A’v 
juist cam back for a meinit tae tell ye whit 
it’s like in Heiven an tae keep oor tryst. Dae 
ye no mind?” 

Wullie’s face wis a sicht an he wis tremmlin 
frae heid tae fit as he speirt, “Is it raelie you, 
Sandy?” 

“Ay.” whispert the vice, “If it wisna me, hou 
wad A ken ye wis speirin on aboot the gowf 
coorses in Heiven?” 

“Guidness! Hou ar ye Sandy?” 

“Wullie, ye wadna believe hou guid it is here. 
The gowf coorses is oot o this warld. Ye 
shuid see thaim. A’m tellin ye Wullie, 
Monktonhaugh canna haud a caunle tae this 
place.” 

“A’m gled tae hear ye’r likin it sae weel 
Sandy, but oo’r aa missin ye somethin sair 
the nou.” 

“A ken, but dinna fash yersel aboot that the 
nou. The’r somethin A hae tae tell ye afore 
A gaun.” 

“Whit’s that?” 


“A haed a gliff at the teein aff times afore A 
cam awa, an oo’r baith beukit on the first tee 
for aicht o’clock the mom’s momin.” 


Makars' 

N e u k 

An athort the Ian 


The gnash o fowk’s 
Thochts cam looder. 


Fae sic burblins 

A nation cuin 

Keek oot-weys. 

Andrew McNeil. 






